Broj: 711-I-468-P-199-19/20-09-11

Zagreb, 28. veljače 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Frane Barbarića, predsjednika Uprave trgovačkog društva Hrvatska elektroprivreda d.d.**, na 80. sjednici, održanoj dana 28. veljače 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Frane Barbarića, predsjednika Uprave trgovačkog društva Hrvatska elektroprivreda d.d., neće se pokrenuti, s obzirom da iz prikupljenih podataka povodom zaprimljenih prijava od 10. lipnja 2019.g. i 16. srpnja 2019.g., u kojima se podnositelj poziva na članke „Korupcijsko-kriminalna trakavica u HEP-u“ i „HEP-ponosno svjetlo hrvatske kulture ili duboka tama hrvatske korupcije“, ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Dana 10. lipnja 2019.g. Povjerenstvu je dostavljena prijava u kojoj se podnositelj poziva na članak „Korupcijsko-kriminalna trakavica u HEP-u“, objavljen na portalu bezcenzure.hr. Prijava je zaprimljena u Povjerenstvu pod brojem: 711-U-2303-P-199/19-01-2. Dana 16. srpnja 2019.g. isti podnositelj dostavio je članak „HEP-ponosno svjetlo hrvatske kulture ili duboka tama hrvatske korupcije“ objavljen na istom portalu te je ista zaprimljena u ulaznoj pošti Povjerenstva pod brojem 711-U-2303-P-199/19-01-2.

Uvidom u članak „Korupcijsko-kriminalna trakavica u HEP-u“ utvrđeno je kako se u istom navodi da se strateški najvažnija državna tvrtka Hrvatska elektroprivreda d.d. nalazi u fokusu interesa moćne poslovno-političke skupine koncentrirane oko glavnog snabdjevača Hrvatske ruskim plinom „Prvog plinarskog društva“, dok je s druge strane tvrtka opterećena brojnim korupcijsko-kriminalnim aferama. Odgovornost za navedeno stanje snosi Uprava društva koju vodi dužnosnik Frane Barbarić, ali i sama Vlada Republike Hrvatske i resorni ministar. Autor članka ukazuje na postojanje poslovno-političkog lobija koji utječe na trgovačko društvo HEP d.d., a vezano uz isti u tekstu se navodi niz osoba, koji većinom nisu dužnosnici ili su bivši dužnosnici u smislu ZSSI-a. Autor članka navodi kako daje par ilustracija kako korupcija i kriminal caruju na svim razinama u trgovačkom društvu HEP d.d. U tekstu se dalje navodi da djelatnici HEP d.d. šalju anonimna pisma putem kojih upoznaju javnost o nezakonitostima unutar samog Društva. U jednom pismu, kako se u članku navodi, spominju se okolnosti nezakonitog postupanja u vezi ugovora o uvozu i kupovini električne energije preko tvrtke Vuka Hamovića najvećeg distributera električne energije na prostoru bivše Jugoslavije, odnosno primanje velikih provizija od strane člana Uprave HEP-a Petra Sprčića i direktora društva HEP Trgovine Ante Ćurića. Njih dvoje su u Zagrebu na atraktivnoj lokaciji izgradili urbanu vilu, koju su financirali od nezakonito stečenog novca, a sve uz odobrenje, kako se navodi, predsjednika Uprave HEP-a, dužnosnika Frane Barbarića. Ukazuje se također na okolnost da je Petar Sprčić vjenčani kum ministra Tomislava Ćorića.

U drugom pismu navode se navodne malverzacije i korupcija u restoranu prilikom nabave robe od strane djelatnika trgovačkog društva HEP d.d. Ove okolnosti, iznijete u anonimnim pismima, se u članku spominju općenito, ne navodeći konkretne radnje ili druge pojedinosti. U članku se u konačni spominju tri zahtjeva upućenih Službi za informiranje HEP-a temeljem Zakona o pristupu informacijama. U jednom zahtjevu autor teksta je tražio odgovor je li točno da je HEP dodijelio Fašniku u Samoboru 350.000 kuna dok je obitelji poginulih radnika u Platu dodijeljeno po 300.000 kuna, u drugom zašto kasni natječaj za javnu nabavu kabela, a u trećem koliko je Sektor za korporativne komunikacije dobio sredstava za 2018. godinu i kako su ona raspodijeljena.

U članku „HEP-ponosno svjetlo hrvatske kulture ili duboka tama hrvatske korupcije“ autor ukazuje na istoimeni oglas na stranicama navedenog društva te postavlja pitanje o motivu objave istog. Autor navodi kako HEP d.d. prolazi istu sudbinu kao i koncern AGROKOR te se poziva na okolnosti upita za dostavom informacija postavljenim HEP-u u vezi odvjetnika i javnih bilježnika koja su poduzeća unutar grupe HEP-a d.d. angažirala od 2012. do 2016. godine, na koje je HEP odbio dati informacije podnositelju zahtjeva pa je slučaj završio na sudu. Autor ponavlja upite koji se spominju i u ranijem članku a koje je postavio HEP-u po osnovi prava na pristup informacijama: 1) Je li točno da je Uprava HEP-a usvojila odluku da se Fašniku u Samoboru dodijeli 350.000 kuna, a da se kao pomoć obiteljima trojice nastradalih djelatnika u Hidroelektrani Plat dodijeli po 300.000 kuna? 2) Zašto još uvijek nije raspisan natječaj za javnu nabavu kabela prijeko potrebnih jedinicama Elektre, iako još od 27. travnja 2018. godine postoji zahtjev postavljen članu Uprave HEP-a d.d. od strane HEP ODS d.o.o.? 3) Koliko je Sektor za korporativne komunikacije dobio sredstava za 2018. godinu i koji su poslovni medijski subjekti dobili sredstava od tog Sektora? 4) Koliko je u godinama 2015., 2016, 2017. i 2018. iznosio uvoz energije izraženo u kunama?

Člankom 3. stavkom 1. podstavkom 37. ZSSI-a propisano je da se dužnosnicima u smislu navedenog Zakona smatraju i predsjednici i članovi uprava trgovačkih društava koja su u većinskom državnom vlasništvu. Uvidom u Registar dužnosnika utvrđeno je kako Frane Barbarić obnaša dužnost predsjednika uprave Hrvatska elektroprivreda d.d. od 1. siječnja 2018.g. te je, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Povjerenstvo je izvršilo uvid u dostavljene članke te je utvrdilo kako se u istima ukazuje na koruptivna kaznena kaznenog djela većeg broja osoba, od kojih većina nisu dužnosnici u smislu odredbi ZSSI-a pa samim time nisu u nadležnosti Povjerenstva. Naime, člankom 3. ZSSI-a određen je krug osoba na koje se navedeni zakon primjenjuje, a time i djelokrug samog Povjerenstva. U člancima se ne navode posebne okolnosti koje bi ukazivale na moguće počinjenje povrede odredbi ZSSI-a od strane dužnosnika, a od okolnosti koje ukazuju na odnos povezanosti s dužnosnicima spominje se samo kumski odnos dužnosnika Petra Sprčića. U odnosu na navedenu okolnost Povjerenstvo je ranije, 14. prosinca 2018.g., zaprimio prijavu povodom koje je otvoren predmet pod brojem P-428/18 te je povodom navedene okolnosti Povjerenstvo donijelo Odluku o pokretanju postupka dana 7. veljače 2020.g.

Slijedom navedenog, Povjerenstvo je povodom zaprimljenih prijava, a u svrhu postupanja po istima, odnosno kako bi utvrdilo postoje li okolnosti koje upućuju na moguću povredu odredbi ZSSI-a, pozvalo podnositelja da iste dopuni, u smislu da specificira u odnosu na koje dužnosnike su prijave poslane i zbog kojih okolnosti, obzirom da to iz zaprimljenih prijava, odnosno samih članaka nije moguće utvrditi. Podnositelj je dostavio odgovor u kojem je naveo kako mu do današnjeg dana nije odgovoreno na upite koje je postavio trgovačkom društvu HEP u vezi financiranja fašnika u Samoboru, javnog natječaja za javnu nabavu kabela, te sredstvima koje je Sektor za korporativne komunikacije dobio za 2018.g., kao i da mu je zabranjen ulazak u zgradu HEP-a. U dopisu se ponovo spominje i objekt koji je na atraktivnoj lokaciji u Zagrebu izgrađen nezakonito stečenim novcem.

Iz navoda u člancima „Korupcijsko-kriminalna trakavica u HEP-u“ i „HEP-ponosno svjetlo hrvatske kulture ili duboka tama hrvatske korupcije“ te traženih podataka povodom zaprimljenih prijava od 10. lipnja 2019.g. i 16. srpnja 2019.g., ne proizlaze okolnosti koje bi ukazivale na moguću povredu odredbi ZSSI-a. Međutim, kako navodi iz članaka upućuju na moguće počinjenje kaznenog djela, predmetna odluka će se zajedno s prijavama dostaviti Državnom odvjetništvu Republike Hrvatske na daljnje postupanje.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Frane Barbarić, elektroničkom dostavom
2. Na znanje podnositelju prijave, putem dostavljene e-mail adrese
3. Državnom odvjetništvu Republike Hrvatske
4. Objava na internetskoj stranici Povjerenstva
5. Pismohrana